Dávidot küldi a Góliátok földjére a Toyota
Duplán váratlan döntést hozott a Toyota: feltámasztják a 2003 és 2016 között aktív Scion almárkát, és ennek első típusaként egy törpe haszonjárművet hoznak forgalomba Észak-Amerikában. 

Az 1960-as évek legvégén, próbaképpen forgalmazott Subaru Sambar (a 360 haszonjármű változata) pickup néhány eladott példányától eltekintve Észak-Amerikában soha nem voltak jelen (ahogy Európában sem) a japán autógyártók mini-haszonjárművei, a kei-truckok.
Most mégis egy ilyen típussal indítja újra Észak-Amerikában tíz éve nyugalmazott Scion almárkáját a Toyota. A Japánban Toyota Pixis néven forgalmazott apróság mindössze 3395 mm hosszú és 1475 mm széles – azaz 381 mm-rel rövidebb és 265 mm-rel keskenyebb, mint az európai Toyota Aygo X!

Bár gyártását a Toyota Indiana állambeli (USA) üzemébe költöztetik, a Scion Kei-01 névre átkeresztelt modell a japán specifikációhoz képest érdemi változtatások nélkül lesz kapható 2027 második felétől. Motorja kétharmad literes, háromhengeres, váltója fokozatmentes automata, a kormány marad a jobb oldalon. 
Az autó összkerékhajtású, a nyomatékelosztás ráadásul rögzíthető (4WD Lock), így sárban, hóban, terepen sem jön zavarba az apró jármű. Platójának mindhárom oldalfala lehajtható, legnagyobb hasznos terhelhetősége 272 kg, vontatni könnyebb utánfutókat lehet vele.

Nyújtott és magasított fülkéjében elég hely jut ahhoz, hogy a vezető és utasa hátradöntse, illetve -tolja az ülést. A tágasabb kialakítás révén némi tárolóhelyet is kapnak a felhasználók az ülések mögött. A fülke klimatizált, a vezetést tolatóradar, ESP és autonóm ütközéselkerülő vészfékrendszer teszi komfortosabbá, a motort start-stop funkcióval szerelték fel. A műszerfalról a viszonylag nagy méretű érintőképernyő sem hiányzik, amire USB és HDMI csatlakozókon keresztül küldhetők tartalmak.
Mielőtt józan ítélőképességük teljes elvesztésével vádolnánk a Toyota döntéshozóit, fontos tisztázni, hogy ők maguk sem a hatméteres, akár 440 lóerős, 5,4 tonna vontatására képes Toyota Tundra ellenfeleként határozták meg a Kei-01 piaci pozícióját. 
A mikroplatós modell ugyanolyan rétegjármű lehet, mint Európában a Piaggio Porter: last mile áruszállításokban, termelő gazdaságon vagy ipartelepen belüli logisztikai feladatokban, egyetemi, kórházi vagy vállalati campuson belüli közlekedésben jeleskedhet, és persze praktikus alternatívája lehet az összkerékhajtású munka- és szabadidőjárműveknek (ATV, side-by-side.) Első körben flottavásárlóknak kínálják majd, arról majd a tapasztalatok alapján dönt a Scion, hogy magánemberek is megvásárolhatják-e, és ha igen, mikor.

Bármilyen bizarrnak hangzik az ötlet, a Kei-01 egybevág a Scion márka eredeti koncepciójával: nevezetesen, hogy szokatlan, kísérletező szellemű modelleket biztosítsanak azon ügyfelek számára, akik a mainstream autópiacon nem találnak a kedvükre való konstrukciót. 
Ezzel cseng össze a Scion már most megelőlegezett két további típusa is. Ezek a korábban bemutatott SxS és BKE koncepciójárművek szériagyártású verziói lesznek. Az előbbi egy terepre termett, 300 lóerős szabadidős hibrid, amely tisztán elektromos üzemben is képes közlekedni, míg a BKE egy minimalista elektromos kismotor.

Kiadta a Smarter Média Kommunikációs Ügynökség (http://news.smartermedia.hu)
Forrás: https://news.smartermedia.hu/nemzetkozi-hirek/davidot-kuldi-a-goliatok-foldjere-a-toyota

